open-index/open-wikipedia-markdown huggingface dataset:
Elias Freij

**Elias Freij** (; 1920 Betlehem – 30. maaliskuuta 1998 Amman, Jordania) oli palestiinalainen poliitikko, Betlehemin pitkäaikainen pormestari ja palestiinalaishallinnon matkailuministeri.

## Elämäkerta

Elias Freij syntyi Betlehemissä nykyisellä Palestiinan Länsirannalla vuonna 1920. Uskonnoltaan hän oli kreikkalaisortodoksinen.

Freijistä tuli Betlehemin pormestari vuonna 1972. Hän oli kaupungin vaikutusvaltaisimpia henkilöitä. Hän oli pormestarin virassa vuoteen 1998 ja oli siten pisimpään palvelleita Länsirannan pormestareita. Pormestarin viran ohella hän oli myös kaupungin kauppa- ja teollisuuskamarin puhemies ja Betlehemin yliopiston johtokunnan puheenjohtaja. Poliittisesti häntä pidettiin maltillisena. Esimerkiksi vuonna 1976 hän erottautui monista muista pormestareista, jotka tukivat avoimemmin Palestiinan vapautusjärjestöä (PLO). Hän oli myös ainut Länsirannan pormestari, joka tapasi vuonna 1977 Israeliin Jerusalemiin historialliselle vierailulle saapuneen Egyptin presidentti Anwar Sadatin. Hän myös kieltäytyi eroamasta PLO:n Länsirannan pormestareille antamasta eroamiskehotuksesta huolimatta. Erimielisyyksiä hänellä oli myös Jordanian kuninkaan Husseinin kanssa. Kiistoista huolimatta Freijin monia kantoja pidettiin myöhemmin kaukonäköisinä.

Vuonna 1987 syttyyt ensimmäinen intifada osoittautui Freijille hankalaksi ajaksi. Freij päätti peruuttaa kaupunkiin matkailijoita tuovat perinteiset joulumenot. Peruutus oli taloudellinen isku mutta toi huomiota tilanteelle maailmalla. Hän oli myös mukana palestiinalaisessa lähetystössä Madridin rauhankonferenssissa vuonna 1991. Kun PLO ja Israel saivat viimein aikaan sopimuksen niin sanotun palestiinalaishallinnon perustamisesta vuonna 1993, Freijistä tuli matkailu- monumenttiministeri.

Freij kärsi korkeasta verenpaineesta ja diabeteksesta. Hän erosi tehtävistään pormestarina ja matkailuministerinä vuonna 1997. Hän kuoli 30. maaliskuuta 1998 Jordanian pääkaupungissa Ammanissa, jossa hän oli ollut saamassa dialyysihoitoa. Virallinen kuolinsyy oli sydämen ja munuaisten pettäminen.

## Lähteet
Lucky Opara

**Lucky Onyebuchi Opara** (s. 9. joulukuuta 1999) on nigerialainen jalkapalloilija, joka edustaa Yhdysvaltain USL League Onessa pelaavaa Northern Colorado Hailstorm FCtä. Pelipaikaltaan Opara on puolustaja.

Opara siirtyi Nigeriasta Latvian pääsarjan FK Spartaks Jūrmalaan, jossa hän pelasi 
47 ottelua kaudella 2019–2020. Sen jälkeen hän pelasi lainalla Sveitsissä FC Luganossa maan pääsarjaa neljä ottelua ja siirtyi sen jälkeen Suomeen Veikkausliigaseura AC Ouluun, jossa pelasi 15 ottelua. Opara teki puolustajaksi kaudella 2021 suuren maalimäärän eli neljä. Lisäksi hän teki liigakarsintaottelussa RoPS:aa vastaan maalin.

Vuoden 2023 alussa Opara siirtyi Yhdysvaltoihin pelaamaan USL League One -liigaa Northern Colorado Hailstorm FC:hen.

## Lähteet
Jussi Niemi (musiikkitoimittaja)

**Juhani Klaus Kalervo ”Jussi” Niemi** (12.  lokakuuta  1950 Tampere – 22.  syyskuuta 2023 Tampere) oli suomalainen musiikkitoimittaja.

Niemi kirjoitti musiikkiartikkeleita ja levyarvosteluja ensin Musaan ja sen jälkeen Soundi-lehteen, sen ensimmäisestä, vuonna 1975 ilmestyneestä numerosta alkaen, myöhemmin myös Aamulehteen. Niemi oli nuorempana töissä Epe’s-levykaupassa, kunnes lähti 1978 Lontooseen, missä opiskeli näyttelijäksi. Suomeen palattuaan Niemi näytteli kuunnelmissa ja käänsi musiikkikirjoja.

Vuonna 2024 Aviador Kustannus julkaisi Niemen elämästä Petri Ihanuksen, Markus Partasen ja Vesa Tompurin kirjan *Hoodoo Man: Jussi Niemi – syvien rytmien sukeltaja*.

## Lähteet

## Aiheesta muualla
* Niemi esittää John Lennonia Timo Kanervan ja Jake Nymanin kirjoittamassa Olipa kerran Beatles -kuunnelmassa.
Hebefilia

**Hebefilia** on seksuaalisen kiinnostuksen kohdistumista ensisijaisesti varhaismurrosikäisiin, noin 11–14-vuotiaisiin lapsiin.

Hebefiliaa on kutsuttu pedofilian muodoksi, ja seksologi Ray Blanchard on kutsunut näitä seksuaalisuuden muotoja myös yhteisnimityksellä *pedohebefilia*. Tällainen pedofilian ikärajaus on kuitenkin nähty hämärtävänä, sillä 11–14-vuotiaisiin lukeutuu ihmisiä anatomialtaan ja fysiologialtaan kehittymättömistä esimurrosikäisistä lapsista aina täysikasvuisiin nuoriin, jotka näyttävät aikuisilta ja ovat sukukypsiä.

Hebefiliaa ei ole luokiteltu mielenterveyden häiriöksi tai seksuaaliseksi kohdehäiriöksi eli parafiliaksi. Pelkät hebefiliset tuntemukset eivät ole sairaalloisia tai rikollisia, mutta niiden toteuttaminen voi olla rikollista. Joidenkin mukaan hebefilian luokittelu häiriöksi voisi ohjata seksirikolliset psykiatrian eikä oikeuden eteen.

## Katso myös
* Efebofilia
* *[[Lolita]]*

## Lähteet
TAI Hürjet

**TAI Hürjet** on turkkilaisen Turkish Aerospace Industriesin (TAI) kehittämä yliääninen suihkuharjoitushävittäjä ja kevyt taistelulentokone. Prototyyppi teki ensimmäisen lentonsa 25. huhtikuuta 2023.

## Kehitys

Hankkeen käynnisti TAI elokuussa 2017 omilla rahoillaan. Hürjetin malli esiteltiin vuoden 2018 Farnborough'n ilmailunäyttelyssä. Heinäkuussa 2018 ilmoitettiin, että Turkin ilmavoimat ovat allekirjoittaneet sopimuksen TAI:n kanssa, mikä antoi hankkeelle virallisen aseman kehityksen edistämiseksi.

Kone teki ensilentonsa 25. huhtikuuta 2023.

Turkki on kutsunut Malesian mukaan ohjelmaan, esimerkiksi avuksi joidenkin osien ja komposiittimateriaalien valmistuksessa.

Turkin ilmavoimat aikoo korvata Hürjetillä koulututehtävissä Northrop T-38 Talonin ja taitolennossa Northrop F-5:n. On myös mahdollista, että koneesta kehitetään lentotukialuksille, kuten Turkin TCG Anadolulle, soveltuva versio.

## Mallit
***Suihkuharjoitushävittäjä** (Kaksipaikkainen hävittäjälentäjien koulutukseen soveltuva malli)
***Kevyt taistelulentokone** (Kaksipaikkainen ilmatuen antamiseen ja ilmatilavalvontaan soveltuva malli. Aseistuksena turkkilaiset ilmataisteluohjukset ja ilmasta-maahan -aseet.)

## Käyttäjät
### Tulevat käyttäjät
;
* Turkin ilmavoimat
;
* Espanjan ilmavoimat: 45 tilattu. Toimitukset alkavat 2028. Koneet muokataan Espanjan tarpeisiin Airbusin tehtailla Espanjassa.

## Tekniset tiedot

## Lähteet
Fjeld

**Fjeld** on seuraavien norjalaisten henkilöiden sukunimi:

* Jonas Fjeld (s. 1952), muusikko
* Kristian Fjeld (1887–1976), poliitikko
* Øyvind Moen Fjeld (s. 1988), maastohiihtäjä.
Jonas Fjeld

**Jonas Fjeld** (s. 24. syyskuuta 1952 Bodø) on norjalainen laulaja-lauluntekijä. Hän on kotoisin Drammenista ja perusti vuonna 1972 nimeään kantavan bändin. Yhtyeen kolmas albumi *Endelig! (Uff ikke nå igjen)* vuonna 1976 osoittautui läpimurroksi. Jonas Fjeld Band sai Spellemannprisen-palkinnon vuosina 1985 ja 1986. Yhtye hajosi 1989. Fjeld oli jo aiemmin julkaissut kolme englanninkielistä sooloalbumia. Vuonna 1990 Fjeldiltä ilmestyi albumi *Svært nok for meg*, johon laulut oli kirjoittanut Ole Paus. Se menestyi hyvin, ja kaksikko on jatkanut yhteistyötään muun muassa artistinimellä To Rustne Herrer. Fjeld on saanut kaksi henkilökohtaista Spellemannpriseniä (1991 ja 1994). Hän on myös tehnyt musiikkia muille artisteille.
## Lähteet

## Aiheesta muualla
Nene Hatunin kansallispuisto

**Nene Hatunin kansallispuisto** on suojeltu alue Turkin Erzurumissa.
Se on saanut nimensä siellä asuneesta Nene Hatunista, josta tuli kansallinen sankaritar Venäjän keisarikunnan ja Osmanien valtakunnan välillä vuosina 1877–1878 käydyssä Turkin sodassa.

Puisto sijaitsee noin kaksi kilometriä Erzurumin keskustasta 2&nbsp;064 metriä korkean Topdağı-vuoren rinteillä.  Siihen sisältyvät Aziziyen ja Mecidiyen bastionit, juoksuhautoja ja muita sotimiseen liittyviä rakenteita, Nene Hatunin mausoleumi ja sankarihautausmaa. Puiston pinta-ala on 387 hehtaaria.


File:Erzurum Nene Hatun Ulusal Parkı.jpg
File:Erzurum Nene Hatun Ulusal Parkı 7.jpg
File:Erzurum Nene Hatun Ulusal Parkı 5.jpg



## Lähteet
Fufu

**Fufu** on Länsi- ja Keski-Afrikassa suosittu ruokalaji, joka valmistetaan soseuttamalla keitettyä kassavaa, jamssia, keittobanaania tai riisiä ja muotoilemalla sose palloksi. Fufu on ilmeisesti peräisin Ghanasta, jossa se on myös perusruokalaji.

Perinteisesti fufu soseutetaan morttelin ja survimen avulla, mikä voi olla hyvinkin työlästä. Se voidaan valmistaa myös keittämällä esimerkiksi keittobanaani- tai riisijauhoa ja sekoittamalla syntynyttä tahnaa, kunnes siinä on sopiva koostumus.

Ruokailun aikana fufu syödään kastikkeen tai pataruoan kanssa. Perinteisesti se on tapana syödä sormin repimällä fufupallosta pienempi pala, joka vuorostaan kastellaan ja syödään. Tapana on myös nielaista fufu pureskelematta. Yleinen uskomus myös on, että fufupallon pureskelematta nieleminen auttaa syöjää pysymään pidempään kylläisenä. 

Tiedosto:Ghana fufu.jpg|alt=Vanhempi ghanalainen nainen istuu jalat harassa jakkaralla ja hakkaa suoraan ylhäältäpäin paksulla kepillä kulhossa olevaa fufutaikinaa.|Fufun valmistusta perinteisin menetelmin.
Tiedosto:Fufu plantain Ghana 1.jpg|Fufun valmistukseen käytettävää, teollisesti jauhettua keittobanaanijauhoa.
Tiedosto:Eating together as a family.jpg|Ghanalainen perhe syömässä kastiketta ja fufua.

## Katso myös

* Keski-Afrikan keittiö

## Lähteet
Imiramesha

**Imiramesha** (myös **Imyremeshaw** tai **Mermesha**) oli muinaisen egyptin 13. dynastiaan kuuluva egyptiläinen faarao. Hän hallitsi joko noin vuosina 1712–1710 eaa. tai 1759–1757 eaa. Egyptologi Jürgen von Beckerathin mukaan Imirameshan nimi tarkoitti ”armeijan komentajaa”, ja Imiramesha lienee alun perin toiminut komentajana. Tästä arvonimestä tuli hänen hallitsijanimensä, kun hän nousi valtaan. Imirameshalle on omistettu Taniksen suuret istuma-asennossa olevat patsaat.

## Lähteet
UDK (ainejärjestö)

**UDK ry** on Tampereen yliopiston informaatiotutkimuksen, mediatutkimuksen ja pelitutkimuksen ainejärjestö. UDK (lyhenne sanoista *Universelle Dezimalklassifikation)* on nimetty yleisen kymmenluokittelun mukaan.

Ainejärjestön tarkoituksena on ”yhdistää oppiaineen opiskelijoita, ajaa heidän etujaan ja järjestää monipuolista toimintaa jäsenilleen”. UDK:n arvoja ovat yhdenvertaisuus, avoimuus, ekologisuus ja yhteisöllisyys.

UDK on Tampereen ylioppilaskunnan piirissä toimiva järjestö.

## Historia
UDK ry on perustettu 1968 ja rekisteröity ensimmäisen kerran yhdistykseksi vuonna 1974.  

## Toiminta
UDK järjestää jäsenilleen paljon tapahtumia, kuten sitsejä ja viikottaisia kahvihetkiä. Erityisen perinteikkäitä tapahtumia ovat tutustumisbileet ja vuoteen 2023 asti järjestetyt Kintulammenretket.

Ainejärjestö julkaisee myös omaa lehteä, Asiasanaa, jota on julkaistu jo yli viisikymmentä vuotta. Lehti ilmestyy digitaalisena kokonaisuutena neljä kertaa vuodessa. Asiasanalla on myös video- ja podcast-sisältöjä. 

Lisäksi ainejärjestö pitää yhteyttä alumneihinsa ja järjestää tapahtumia myös heille. UDK:lle on myönnetty Suomen Punaisen Ristin Veripalvelun hopeinen kunniakirja vuonna 2022. 

## Lähteet
Cruel Summer (Taylor Swiftin kappale)

**Cruel Summer** on yhdysvaltalaisen laulaja-lauluntekijä Taylor Swiftin kappale, joka julkaistiin 23. elokuuta 2019 albumilla *[[Lover (albumi)|Lover]]*. Kappaleen ovat kirjoittaneet Swift, Jack Antonoff ja Annie Clark, joka tunnetaan paremmin artistinimellä St. Vincent. Swift ja Antonoff toimivat kappaleet tuottajina. Kappaleesta tuli nopeasti suosittu fanien keskuudessa. ”Cruel Summer” nousi uudelleen listoille keväällä 2023 Swiftin konserttikiertueen *[[The Eras Tour]]* myötä ja siitä tehtiin radiosingle. Kappale nousi Yhdysvalloissa listaykköseksi. Kappale vietti listalla yhteensä 54 viikkoa. Siitä on tullut yksi Swiftin menestyneimpiä kappaleita. Kappale oli listaykkösenä myös Australiassa, Kanadassa, Singaporessa ja Filippiineillä. Suomessa se oli radiosoittolistan sijalla 14.

## Taustaa
Swift kirjoitti kappaleen ”Cruel Summer” Jack Antonoffin ja Annie Clarkin kanssa. Clark tunnetaan paremmin laulajana ja kitaristina nimellä St. Vincent. Hän soittaa kappaleella kitaraa. Kappaleen tuottajina toimivat Swift ja Antonoff. Swiftin mukaan kappale kertoo kesäromanssista, johon kuuluu salailua, kaipuuta ja tuskaa. Kappale julkaistiin albumilla Swiftin vuoden albumilla *[[Lover (albumi)|Lover]]* 23. elokuuta 2019. Siitä tuli nopeasti suosittu fanien keskuudessa, vaikka sitä ei tuolloin julkaistu singlenä. Swift kertoi myöhemmin, että kappale oli tarkoitus julkaista singlenä kesällä 2020, mutta koronapandemia muutti suunnitelmat ja Swift päätyi julkaisemaan sen sijaan albumin *[[Folklore (Taylor Swiftin albumi)|Folklore]]*.

## Singlejulkaisu
”Cruel Summer” sai suosiota ja nousi uudelleen uudelleen listoille keväällä 2023. Suosioon vaikutti se, että kappale oli osa Swiftin konserttikiertueen *[[The Eras Tour]]* avausnumeroa. Siitä tehtiin virallinen radiosingle kesäkuussa 2023. Swift julkaisi lokakuussa suoratoistopalveluissa remix-ep:n *The Cruelest Summer*, jossa oli mukana alkuperäisen kappaleen lisäksi kiertueella äänitetty liveversio ja remix nimeltä ”Cruel Summer (LP Gioppi Remix)”. 

”Cruel Summer” nousi lokakuussa 2023 Yhdysvaltojen listaykköseksi konserttielokuvan *[[Taylor Swift: The Eras Tour]]* julkaisun jälkeen. Kappale vietti listalla yhteensä 54 viikkoa ja on nyt yksi hänen menestyneimmistä kappaleistaan. Yhdysvaltojen lisäksi kappale nousi listakärkeen Australiassa, Kanadassa, Singaporessa ja Filippiineillä. Kappale oli lisäksi listoilla kymmenissä muissa maissa. Britannian singlelistalla se oli parhaimmillaan sijalla 2. Suomessa kappale oli radiosoittolistan sijalla 14.

## Muusikot
* Taylor Swift – laulu, tuotanto, säveltäjä
* Jack Antonoff – rummut, koskettimet, vocoder, tuotanto, äänitys, ohjelmointi, säveltäjä
* St. Vincent / Annie Clark – kitara, säveltäjä
* Michael Riddleberger – rummut
* Serban Ghenea – miksaaja
* John Hanes – äänisuunnittelija
* Laura Sisk – äänitys
* John Rooney – äänityksen avustaja
* Jon Sher – äänityksen avustaja

## Listasijoitukset
2019

2023–2024

## Myyntipalkinnot

## Kappalelista

## Lähteet
Michael Scott Rohan

**Michael Scott Rohan** (22. tammikuuta 1951 Edinburgh − 12. elokuuta 2018 Edinburgh) oli skotlantilainen fantasiakirjailija. Hän on kirjoittanut fantasiasarjan *[[Winter of the World]]*.

## Kirjailijan ura
Rohan opiskeli lakia Oxfordin yliopistossa ja valmistui 1973. Hänen ensimmäiset novellinsa julkaistiin yliopiston science fiction -harrastajien lehdessä *SFinxissä*. Fantasiakirjallisuuden ulkopuolella hän toimi muun muassa ensyklopedistina ja klassisen musiikin arvostelijana. Ammattimaisesti hän alkoi julkaista tarinoita 1977, ja esikoisromaaninsa *Run to the Stars* hän julkaisi 1983. *Winter of the World* -sarjan kolme ensimmäistä osaa ovat saaneet Crawford-palkinnon. Toinen merkittävä teoskokonaisuus on sarja *[[Spiral (sarja)|Spiral]]*.

Rohan teki yhteistyössä Alan Scottin kanssa sekä fiktiota että tietokirjallisuutta.

## Lähteet
Cardigan (täsmennyssivu)

**Cardigan** voi viitata esimerkiksi seuraaviin asioihin:

* Cardigan, kaupunki Walesissa
* ”Cardigan”, Taylor Swiftin kappale
* Welsh corgi cardigan, koirarotu
* Aberteifin linna (engl. *Cardigan Castle*), linna Walesissa
* Cardigan-nimisiä henkilöitä:
** James Cardigan (1797–1868), brittiläinen kenraali.
Houreuni

**Houreuni** tai **kuumeuni** on korkean ruumiinlämpötilan aiheuttama erityinen uni, joka on tyypillisesti sekava, epämiellyttävä, vilkas ja pelottava. Tällaiset unet ovat hyvin paljon tavallisesta unesta poikkeavia, mutta jokseenkin painajaisunta muistuttavia. Ei ole kovin paljon tieteellistä näyttöä siitä, miksi niitä esiintyy. Lääkärit ja tutkijat tietävät, että houreunilla on yhteys kohonneeseen ruumiinlämpötilaan, mutta ei ole paljon tietoa siitä, miksi lämpötila vaikuttaa aivoihin tällä tavoin.

## Katso myös
* Kuume
* Selkouni

## Lähteet
Namibiantasku

**Namibiantasku** (*Namibornis herero*) on sieppoihin kuuluva lintulaji. Lajia tavataan Afrikan lounaisosasta.

## Koko ja ulkonäkö
Namibiantasku kasvaa noin 17 cm pitkäksi. Sukupuolet muistuttavat toisiaan ulkonäöltään. Lajin pää, selkä ja siivet ovat harmahtavan ruskeat. Päässä on valkoinen silmäkulmajuova ja nokasta silmän taakse ulottuva musta juova. Namibiantaskun rinta on kellertävä ja vatsa valkoinen ja niissä on ruskeita juovia. Linnun alaperä on punaruskea.

## Levinneisyys ja elintavat
Namibiantaskua tavataan Angolan eteläosista Namibiaan. Lajin elinympäristöä ovat kuivat aavikoiden kallioiden reunamaat, joilla kasvaa siellä täällä pensaikkoja ja puita. Lintu liikkuu useimmiten yksin tai pareittain. Namibiantaskun ravintoa ovat hyönteiset, erityisesti termiitit. Laji pesii sadekaudella helmikuusta huhtikuulle. Naaras munii kaksi tai kolme vihertävää munaa puuhun rakennettuun kuppimaiseen pesään.

## Lähteet
Heikki Rantakari

**Heikki Vilho Olavi Rantakari** (14. maaliskuuta 1979 Peräseinäjoki – 21. lokakuuta 2023 Rochester, Yhdysvallat) oli suomalaissyntyinen Yhdysvalloissa asunut taloustieteen tohtori ja yliopisto-opettaja. Hän väitteli Massachusetts Institute of Technologyssa (MIT) taloustieteen alaan kuuluvalla väitöskirjalla (2007). Hänen englanninkielinen väitöstutkimuksensa oli otsikoitu *Essays in organizational economics*. Väitöstutkimuksen ohjaajina toimivat Robert Gibbons ja Bengt Holmström.

Sittemmin Rantakari toimi myös saman oppilaitoksen vierailevana opettajana (suomalainen termi apulaisprofessori). Viimeisenä pestinään hän opetti taloustiedettä ja johtamista apulaisprofessorina Rochesterin yliopiston kauppakorkeakoulussa.

Rantakari asui perheineen Bostonissa. Hän oli matkustanut Rochesteriin 20. lokakuuta 2023 opettamaan mutta ei ilmestynyt luennolle seuraavana päivänä. Varhain samana aamuna kuvatun videomateriaalin perusteella epäiltiin, että hän putosi kävelysillalta Geneseejokeen. Rantakarin ruumis löydettiin joesta 31. lokakuuta.

## Lähteet

## Aiheesta muualla
* Google Scholarin profiili: Heikki Rantakari. University of Rochester  (scholar.google.com)
Lily Afshar

**Lily Afshar** (; 1960 Teheran – 24. lokakuuta 2023) oli iranilais-yhdysvaltalainen kitaristi.

Afshar sai kandidaatin arvon musiikissa Bostonin konservatoriosta ja musiikin maisterin arvon New England Conservatory of Musicista. Hän pääsi yhtenä kahdestatoista kansainvälisestä opiskelijasta Andrés Segovian oppiin Etelä-Kalifornian yliopistoon. Hän jatkoi opintojaan Floridan osavaltionyliopistossa ja sai ensimmäisenä naisena maailmassa musiikin tohtorin arvon kitaransoitossa. Afshar esiintyi solistina, kamarimuusikkona ja orkesterien kanssa Iranissa, Yhdysvalloissa, Kanadassa, Englannissa, Irlannissa, Ranskassa, Italiassa, Jordaniassa, Australiassa, Uudessa-Seelannissa sekä Etelä-Amerikan ja Afrikan maissa.

Afshar sai vuonna 2000 Los Angelesissa parhaan klassisen naiskitaristin Orville H. Gibson -palkinnon. Hän sai palkinnon myös Guitar Foundation of American kilpailusta sekä Aspenin musiikkijuhlien kitarakilpailun suurpalkinnon. Afshar sai kolmesti Memphisin The Recording Academyn vuosittaisen Premier Guitarist -tunnustuksen ja toimi United States Information Agencyn taiteilijalähettiläänä Afrikassa. Afshar julkaisi lukuisia levytyksiä ja piti säännöllisesti mestarikursseja. Ajoittain hän soitti esiintymisissään myös iranilaista setar-soitinta. Afshar sairasti pitkään syöpää ja joutui 18. lokakuuta 2023 terveydentilansa heikennyttyä sairaalaan Tutkabonissa. Hän kuoli 63-vuotiaana 24. lokakuuta 2023.

## Lähteet
Espoon rauhanyhdistys

**Espoon rauhanyhdistys** toimii Espoon Vanttilassa sijaitsevassa toimintatalossa. Se edustaa vanhoillislestadiolaista herätysliikettä, jonka kattojärjestö on Suomen Rauhanyhdistysten Keskusyhdistys. Rauhanyhdistyksen tarkoituksena on järjestää hengellisiä tapahtumia kaiken ikäisille.

Espoon rauhanyhdistys on perustettu vuonna 1998. Tätä ennen Espoon vanhoillislestadiolaiset olivat osa Helsingin rauhanyhdistystä. Espoon rauhanyhdistyksen toimitalo rakennettiin vuonna 2005, ja sen seurasaliin mahtuu 390 kuulijaa. Lisäksi rakennuksessa on 150-paikkainen kahvio ja alakerran monitoimitilat.

Rauhanyhdistyksen toimintaan kuuluvat sunnuntaisin pidettävät seurat ja kerran kuussa keskiviikkoisin. Lisäksi yhdistys järjestää suurempia seuroja kahdesti vuodessa. Toimitalolla järjestetään myös juhlia, myyjäisiä, nuorteniltoja, pyhäkouluja ja raamattuluokkia. Espoon rauhanyhdistyksellä oli vuonna 2022 yhteensä 515 jäsentä. Espoon rauhanyhdistys on jäsenmäärältään Suomen 10. suurin rauhanyhdistys.

## Katso myös
* Uskonto Espoossa
* Vanhoillislestadiolaisuus
* Suomen Rauhanyhdistysten Keskusyhdistys

## Lähteet
DREAMZzz

**DREAMZzz** on Lego Groupin tuottama tietokoneanimoitu fantasia-supersankari-televisiosarja. Se perustuu Lego Dreamzzz -tavaramerkkiin. Sarjan ensimmäinen kausi "Unenjahtaajien seikkailut" julkaistiin Pluto TVssä 2. toukokuuta 2023. Ensimmäisen kauden toinen puolisko julkaistiin ​​10. kesäkuuta 2023 englanniksi ja suomeksi 1. elokuuta 2023, ja toinen tuotantokausi "Mestarinoidan yö" saapui vuonna 2024. Kolmas tuotantokausi saapuu 2. kesäkuuta 2025 HBO Maxiin suomeksi 5. kesäkuuta 2025 Ruutuun.

## Juoni
Kaverusjoukko liittyy salaiseen järjestöön, jossa he oppivat käyttämään mielikuvituksen voimaa, luovimaan Unimaailmassa ja luomaan ihmeellisiä mielikuvitusluomuksia. Heidän tehtävänsä on auttaa nukkuvia lapsia, joita vainoaa paha Painajaiskuningas, joka yrittää valloittaa Unimaailman ja hyökätä Valvemaailmaan.

## Lähteet
Rony Huhtala

**Rony Huhtala** (s. 8. kesäkuuta 1998, Heinävesi) on suomalainen jalkapalloilija, joka edustaa Veikkausliigassa pelaavaa AC Oulua. Pelipaikaltaan Huhtala on hyökkääjä.

Pohjois-Karjalasta lähtöisin oleva Rony Huhtala pelasi Ykköstä kuusi kautta ja 110 ottelua tehden 26 maalia Hongan, Klubi-04:n, MyPan ja Gnistanin riveissä. Kaudeksi 2023 Huhtala siirtyi veikkausliigaseura AC Oulu, jossa pelasi ensimmäisellä Veikkausliigakaudellaan 15 ottelussa. 

Rony Huhtala on pelannut kuusi ottelua ikäkausimaaotteluissa vuosina 2014-2016.

## Lähteet
Helsingin rauhanyhdistys

**Helsingin rauhanyhdistys** on Helsingin Oulunkylässä sijaitseva rukoushuone ja toimintatalo. Se edustaa vanhoillislestadiolaista herätysliikettä, jonka kattojärjestö on Suomen Rauhanyhdistysten Keskusyhdistys. Helsingin Rauhanyhdistyksen toimitalolla lapset, varhaisnuoret, varttuneemmat, perheet ja eläkeläiset kohtaavat viikoittain yhteisissä seuroissa. Rauhanyhdistys on rekisteröity ensimmäisenä Suomessa 2. heinäkuuta 1888. Toimintaan osallistuu säännöllisesti noin 1&nbsp;500 seuravierasta.

Vuonna 2011 Helsingin rauhanyhdistykseen kuului 994 jäsentä. Helsingin rauhanyhdistys on jäsenmäärältään Suomen toiseksi suurin rauhanyhdistys Oulun rauhanyhdistyksen jälkeen.

## Toiminta
Helsingin rauhanyhdistyksellä järjestetään seuroja kolme kertaa viikossa. Lisäksi yhdistys järjestää seuroja kodeissa, seurakunnan tiloissa sekä hoitolaitoksissa. Rauhanyhdistys järjestää myös lapsi- ja nuorisotyötä, perheiden iltapäivä-toimintaa, naisten ja miesten iltoja, torstaikerhoja sekä varainkeruutoimintaa.

## Historia
Varhaisimmat kertomukset lestadiolaisuudesta Helsingissä ulottuvat vuoteen 1866, jolloin torniolainen saarnamies liikkui kaupungissa. Varsinainen lestadiolaistoiminta käynnistyi vaasalaisen maalari Gustaf Adolf Sundströmin saapuessa Helsinkiin 1872. Yhdessä Sundströmin kanssa evankeliumia levitti myös Johan Vilhelm Nyman.

Pääasiallisia kokoontumispaikkoja olivat lestadiolaisten Wilkmanien ja Sundströmien kodit. Tilaisuuksia pidettiin kymmenissä paikoissa, kunnes ensimmäinen vakituinen rukoushuone vuokrattiin 1875 Konstantininkatu 6:ssa.

### Oma rukoushuone ja rauhanyhdistyksen perustaminen

Lestadiolaisten jäsenmäärä kasvoi erityisesti muuttoliikkeen ansiosta. Vuonna 1884 lestadiolaisia arveltiin olevan Helsingissä 400–500. Samana vuonna lestadiolaisyhteisö hankki ensimmäisen oman kiinteistön osoitteessa Fredrikinkatu 61. Rukoushuone vihittiin käyttöön 1886.

Vuonna 1888 lestadiolaiset rekisteröityivät rauhanyhdistykseksi. Yhdistyksen avulla turvattiin vapaata toimintamahdollisuutta jäsenille. Samalla yhdistys otti vastuuta kiinteistön ja toiminnan taloudesta. 1890-luvulla lestadiolaisten toimintaan osallistui säännöllisesti noin tuhat ihmistä. Helsingin lestadiolaiset järjestivät joulukuussa 1889 suurkokouksen, johon osallistui puhujina 56 saarnaajaa.

Vuonna 1958 Fredrikinkadulle rakentui uusi kiinteistö, jossa yhdistys toimi vuoteen 1984.

### Oulunkylän toimitalo
Oulunkylän toimitalo valmistui vuonna 1984 Myrskyläntielle. Uuteen toimitaloon siirrettiin muun muassa Fredrikinkadun toimitalosta tuttu lause Apt. 10:33 mukaan. Rauhanyhdistyksen toimintaan osallistuu säännöllisesti noin 1&nbsp;500 seuravierasta. Toimintaan osallistuu paljon yksinasuvia, pariskuntia ja lapsiperheitä.

## Katso myös
* Uskonto Helsingissä
* Vanhoillislestadiolaisuus
* Suomen Rauhanyhdistysten Keskusyhdistys

## Lähteet
* 

### Viitteet
Osvi Lahtinen

**Osvi Heikki Jooseppi Lahtinen** (23. heinäkuuta 1912 Helsinki – 15. syyskuuta 1967 Helsinki) oli suomalainen oikeustieteilijä ja tuomari. Hän toimi korkeimman oikeuden oikeusneuvoksena vuodesta 1961 alkaen kuolemaansa asti.

## Elämä ja ura
Lahtinen valmistui ylioppilaaksi Viipurin suomalaisesta kaksoislyseosta ja suoritti vuonna 1939 ylemmän oikeustutkinnon Helsingin yliopistossa. Hän palveli sotilaana talvisodassa, jonka aikana hän haavoittui vakavasti telttaan osuneesta ammuksesta mutta selvisi hengissä. Sodan jälkeen hän sai varatuomarin arvon vuonna 1941, suoritti oikeustieteen kandidaatin tutkinnon vuonna 1947 ja väitteli oikeustieteen tohtoriksi vuonna 1951 väitöskirjallaan *Zum Aufbau der rechtlichen Grundlagen*.

Lahtinen työskenteli koko uransa korkeimmassa oikeudessa, jonne hänet nimitettiin ensin ylimääräiseksi virkamieheksi vuonna 1942, sitten ylimääräiseksi oikeusneuvoksi vuonna 1960 ja lopulta pysyväksi oikeusneuvokseksi vuonna 1961. Tuomarina Lahtisella oli harvinaisen syvällinen ote teoreettisiin kysymyksiin, ja hän vaikutti korkeimman oikeuden työn laadun parantumiseen 1950- ja 1960-luvuilla sekä aloitti ensimmäisenä korkeimman oikeuden tuomarina oikeustapausten säännöllisen selostamisen.

## Oikeustieteellinen tutkimus
Lahtinen oli analyyttisen oikeustieteen varhaisimpia edustajia Suomessa. Hänen väitöskirjansa edusti oikeusrealismia ja perustui saksalaisen Theodor Geigerin empiiriseen käsitykseen normin voimassaolosta. Lahtinen oli kiinnostunut oikeudellisten käsitteiden semantiikasta, jossa hän edusti nominalismia ja jota hän käsitteli useissa artikkeleissa. Suomalaisen jäämistöoikeudellisen tutkimuksen kannalta uranuurtavassa ja aikanaan paljon keskustelua herättäneessä artikkelissa *Kuolinpesä-konstruktiosta* (1955) Lahtinen esitti, että oikeushenkilö on tunnusnimi, joka on palautettavissa henkilönimiksi eli fyysisten henkilöiden nimiksi, ja tämän perusteella myös kuolinpesää on pidettävä oikeushenkilönä. Lahtisen ajatus kuolinpesä-konstruktiosta perustui Bertrand Russellin ajatukseen määrätyistä kuvauksista ja loogiseen empirismiin.

## Lähteet
* 
* 

### Viitteet
Oulun rauhanyhdistys

**Oulun rauhanyhdistys** on Oulun Kontinkankaalla sijaitseva rukoushuone ja toimintatalo. Se edustaa vanhoillislestadiolaista herätysliikettä, jonka kattojärjestö on Suomen Rauhanyhdistysten Keskusyhdistys. Rauhanyhdistyksen tarkoituksena on herättää ja elvyttää kristillistä uskonelämää, ja sen toiminta perustuu Raamattuun ja evankelis-luterilaisen kirkon tunnustukseen. Yhdistys on perustettu 28. lokakuuta 1895.

Vuonna 2011 Oulun rauhanyhdistyksellä oli noin 1&nbsp;800 jäsentä. Lisäksi toimitalolla käy viikoittain useita satoja muiden rauhanyhdistysten jäseniä, kuten Oulussa opiskelevia nuoria. Oulun rauhanyhdistys on jäsenmäärältään Suomen suurin rauhanyhdistys.

## Historia
Varhaisimmat tiedot lestadiolaisuudesta Oulussa ovat vuodelta 1895, jolloin Ouluun tuotiin useita saarnamiehiä vankikyydillä. Tunnetuin lestadiolaisvanki oli raittiusasiamies Heikki Parkajoki.

Varsinaisesti lestadiolaisuus saapui Ouluun 1860-luvulla. Seuratoiminta käynnistyi Länsipitkäkadun varrella 1863 Sofia Ollikaisen mökissä. Ensimmäisiä oululaisia saarnaajia olivat Juho Koistinen, Yrjö Sjöring sekä Juho Oskari Sandström. Seuraavina vuosina seuratoiminnan keskuspaikaksi muodostui nikkarinverstas Kuusiluodossa.

1870-luvulla lestadiolaisten piiriin tuli myös säätyläisiä, esimerkiksi Fredrik Mauritz Hellmanin perhe, ja Hellmanien kodista tuli Oulun liikkeen kotipaikka. Vuonna 1875 ostettiin Pikku-Uudenkadun varrelta kapakka, joka muutettiin seurahuoneeksi.

Vuonna 1887 lestadiolaisten määräksi arvioitiin Oulussa 500–600. Rauhanyhdistyksen perustava kokous pidettiin 28. lokakuuta 1895. Kokouskiinteistö saatettiin yhdistyksen nimiin. Vuonna 1899 lestadiolaiseen liikkeeseen kuului Oulussa noin 1&nbsp;000 ihmistä.

## Kontinkankaan toimitalo
Rauhanyhdistyksen toimitalo rakennettiin Kontinkankaan Professorintielle 1982. Toimitalo on peruskorjattu vuosina 2010–2011, minkä jälkeen rakennuksen kerrosala on 4&nbsp;060 neliötä. Ulkopuolisten urakoitsijoiden lisäksi peruskorjaus tehtiin osin myös talkootyönä. Hankkeen kustannusarvio oli 5,4 miljoonaa euroa.

Puhujankorokkeen takana on taiteilija Paavo Tolosen tekemä taideteos *Seitsemän levähdyspaikkaa*. Taideteos julkistettiin Oulun rauhanyhdistyksen 100-vuotisjuhlassa vuonna 1995.

## Katso myös
* Uskonto Oulussa
* Vanhoillislestadiolaisuus
* Suomen Rauhanyhdistysten Keskusyhdistys

## Lähteet
* 

### Viitteet
Freben rukoushuone

**Freben rukoushuone** () on Helsingin Kampissa sijaitseva rukoushuone. Rukoushuoneella toimivat pääkaupunkiseudun uusheräystä edustavat lestadiolaiset sekä kaksikielisesti rauhansanalaislestadiolaisuutta edustava Etelä-Suomen Rauhan Sana kattojärjestöinään Lähetysyhdistys Rauhan Sana ja Laestadianernas Fridsföreningars Förbund.

## Historia
### Ensimmäinen rukoushuone
Fredrikinkadun ensimmäinen rukoushuone vihittiin käyttöön vuonna 1886. Tuolloin Helsingissä oli lestadiolaisia 400–500. Rukoushuone oli talkoovoimin rakennettu ja pystytetty J. W. Nymanin vuokraamalle tontille. Myöhemmin kiinteistö siirtyi kokonaan Helsingin rauhanyhdistyksen omistukseen.

1950-luvulla seurahuoneen käyttöä vuoroteltiin vanhoillisten ja uusheränneiden välillä. Vuonna 1950 yhdistys alkoi suunnitella seurakuntasalin suurentamista. Vanha seurahuone purettiin vuonna 1957.

### Fredrikinkadun toimistotalo
Rauhanyhdistys myi tontin Karjanlahti-yhtiölle, joka rakensi paikalle toimistotalon. Rauhanyhdistys ja Lestadiolainen lähetysyhdistys ostivat uudisrakennuksesta kaksi seurahuonetta sekä talonmiesten osakkeet. Myöhemmin rauhanyhdistys osti myös liiketilan rakennuksen ensimmäisestä kerroksesta. Helsingin rauhanyhdistys siirsi säännöllisen toimintansa Oulunkylään 1984.

Fredrikinkadun toimitiloissa on edelleen seurakuntasali alkuperäisessä käyttötarkoituksessaan. Pääasiallinen käyttäjä on Pääkaupunkiseudun Lestadiolainen Uusherätys-yhdistys.

## Katso myös
* Uskonto Helsingissä

## Lähteet
* 

### Viitteet

## Aiheesta muualla
* Rukoushuoneen kotisivut
Puistolan rukoushuone

**Puistolan rukoushuone** on Helsingin Puistolassa sijaitseva rukoushuone. Se edustaa esikoislestadiolaisuutta, jonka kattojärjestö on Esikoislestadiolaiset ry. Rukoushuoneen omistaa itsenäinen rukoushuoneyhdistys.

Sotien jälkeen lestadiolaisryhmien välinen yhteistyö muuttui ja tilat kävivät ahtaiksi. Esikoislestadiolaiset rakensivat Puistolaan omat tilat, jotka valmistuivat vuonna 1980. Rukoushuoneen projektia johti insinööritoimisto Pekka Rytilä & Co.

## Katso myös
* Uskonto Helsingissä
* Esikoislestadiolaisuus

## Lähteet

## Aiheesta muualla
* Rukoushuoneen kotisivut
Vantaan rauhanyhdistys

**Vantaan rauhanyhdistys** (aik. **Rekolan seudun rauhanyhdistys**) on Vantaan Asolassa sijaitseva rukoushuone ja toimintatalo. Se edustaa vanhoillislestadiolaista herätysliikettä, jonka kattojärjestö on Suomen Rauhanyhdistysten Keskusyhdistys. Rauhanyhdistyksen keskeistä toimintaa on seurojen järjestäminen. Seurat pidetään tavallisesti sunnuntaisin ja perjantaisin toimitalolla.

Vantaan rauhanyhdistys on perustettu vuonna 1968. 1990-luvulla rauhanyhdistyksen nimi muutettiin nykyiseen muotoon. Nykyinen toimintatalo on valmistunut ja otettu käyttöön vuonna 1993. Rauhanyhdistykseen kuuluu noin 380 jäsentä.

Vantaan rauhanyhdistys perustettiin noin 50 aikuisen ja 80 lapsen yhteisönä, jotka joutuivat tilanpuutteen vuoksi etsimään omia tiloja. Tämän vuoksi alkoi pohdinta oman rauhanyhdistyksen perustamisesta ja kiinteistöjen hankkimista. Vuosien varrella seurakuntatoiminta on lisääntynyt ja mukaan on tullut lapsi- ja nuorisotyö.

## Katso myös
* Uskonto Vantaalla
* Vanhoillislestadiolaisuus
* Suomen Rauhanyhdistysten Keskusyhdistys
* Rekolan seurakunta

## Lähteet
Helsingin seudun pikaraitiotiet

**Helsingin seudun pikaraitiotiet** ovat pääkaupunkiseudulla toimivia pikaraitioteitä. Niistä ensimmäinen, Raide-Jokeriksi kutsuttu pikaraitiolinja 15 aloitti liikenteen Helsingin ja Espoon välillä lokakuussa 2023. Sen jälkeen liikenteen on 2020-luvulla aloittamassa Kruunusillat-raitiotie kahdella eri linjalla. Rakenteilla on myös Vantaan pikaraitiotie, jonka on määrä valmistua vuonna 2029. Suunnitteilla on lisäksi lukuisia muita hankkeita, kuten Vihdintien pikaraitiotie ja Viikin–Malmin pikaraitiotie. 

## Linjat

## Hankkeet
### Rakenteilla

### Suunnitteilla

## Katso myös
* Helsingin seudun liikenne
* Helsingin raitiolinjat

## Huomioita

## Lähteet
Kevojoki

**Kevojoki** (, ) on noin 46 kilometrin pituinen joki, joka virtaa Utsjoella Kevon luonnonpuiston alueella. Kevojoki kuuluu Tenojoen vesistöön, se on Tenojokeen laskevan Utsjoen sivujoki.

Kevojoki alkaa 3,5 hehtaarin kokoisesta Geavvogeašláddot-järvestä 346 metrin korkeudelta. Joenuoma virtaa pääosin Kevon kanjonin, yli 40 kilometriä pitkän rotkolaakson pohjalla. Joki päättyy 75 metrin korkeudelle Utsjoen uoman suuntaiseen Kevojärveen Kevon kylässä.

Kevojoen suurimmat sivuhaarat ovat Mádjohka, Gamajohka eli Kamajoki ja Fiellogahjohka länsipuolella sekä Čieskadasjohka itäpuolella. Fiellogahjohkan alaosassa, missä sivujoki putoaa Kevon kanjoniin, sijaitsee Fiellunputous, eräs Suomen korkeimmista vesiputouksista.

## Lähteet
Klas Stening

**Klas August Stening** (27. lokakuuta 1868 Ruotsi – 9. marraskuuta 1952) oli suomalainen puutarhuri ja puutarha-alan kirjojen tekijä.

Ruotsissa syntynyt Klas Stening muutti Suomeen Ruotsin Södermanlandista vuonna 1895 suoritettuaan puutarhamestaritutkinnon ja toimi sitten aluksi Porin kaupunginpuutarhurina. Stening oli Tammelassa Mustialan maanviljelysopiston valtionpuutarhan ylipuutarhurina 1898–1936 jääden sen jälkeen eläkkeelle. Vuosina 1936–1940 Stening toimi *Convallaria Oy:n* viljelysten työnjohtajana Hangossa.

Stening toimi palkintotuomarina ja asiantuntijana puutarhanäyttelyissä ja avusti puutarha-alan ammattilehtiä. Hän julkaisi *Kasvitarhakirja*-nimisen puutarhakirjan, josta otettiin useita painoksia.

## Julkaisuja
* Erik Lindgren : *Kasvitarhakirja: neuvoja keittiökasvien, hedelmäpuiden, marjapensasten, puistopuiden ja -pensaiden, ulkoilma- ja huonekukkien viljelemiseen, ohjeeksi jokaiselle kasvitarhanhoidon harrastajalle*. 7. tarkastetusta ja lisätystä painoksesta Suomen oloihin mukaillut Klas Stening ; suomentaneet K. Korpela ja Aug. Wikstén. WSOY 1903,  2. korj. ja laaj. painos 1907, 3. korj. ja laaj. painos 1913, 4. painos 1918, 5. painos 1920 (alkuteos *Trädgårdsbok*)
* *Redogörelse öfver fruktodlingen vid Mustiala institut under perioden 1894-1904*. Landtbruksstyrelsens meddelanden 51. Helsingfors 1906, suomeksi nimellä *Selonteko hedelmäviljelyksestä Mustialan opistolla ajanjaksona 1894-1904*.  	Maanviljelyshallituksen tiedonantoja, 1905, n:o 51. Helsinki 1906
* *Turnipsfröodlingsmetoderna på Mustiala*. Helsingfors 1908, suomeksi nimellä *Turnipsinsiemenviljelystavat Mustialassa*. Tekijä, Helsinki 1908
* *Fruktodlingen i Lojo: föredrag hållet vid Nylands fruktodlareförenings höstmöte den 29 oktober 1917*. Lisiä Lohjan pitäjänkertomukseen 31. Hembygdsforskningens vänner i Lojo, Lojo 1918

## Lähteet
Tampereen rauhanyhdistys

**Tampereen rauhanyhdistys** on Tampereen Nekalassa sijaitseva rukoushuone ja toimintatalo. Se edustaa vanhoillislestadiolaista herätysliikettä, jonka kattojärjestö on Suomen Rauhanyhdistysten Keskusyhdistys. Rauhanyhdistyksellä järjestetään seuroja keskiviikkoisin, lauantaisin ja sunnuntaisin.

Vuonna 2011 Tampereen rauhanyhdistykseen kuului 857 jäsentä. Tampereen rauhanyhdistys on jäsenmäärältään Suomen neljänneksi suurin rauhanyhdistys.

## Historia
Tampereen rauhanyhdistys on perustettu 10. joulukuuta 1889. Alkuaikoina seuroja pidettiin useissa vuokrahuoneistoisssa. Ensimmäiset omat toimitilat hankittiin vuonna 1967 Hämeenpuistossa. Tila kävi kuitenkin ahtaaksi uskovaisten määrän kasvaessa. Rauhanyhdistyksen nykyinen toimitalo valmistui vuonna 1983. 2000-luvulla toimitilat kävivät jälleen ahtaaksi. Tämän vuoksi Lempäälään ja Ylöjärvelle perustettiin omat rauhanyhdistykset ja tehtiin päätös Tampereen toimitalon laajentamisesta.

## Katso myös
* Uskonto Tampereella
* Vanhoillislestadiolaisuus
* Suomen Rauhanyhdistysten Keskusyhdistys

## Lähteet
Artur Mikael Nordström

**Artur (Arthur) Mikael Nordström** (28. lokakuuta 1888 Porvoo – 20. helmikuuta 1956) oli suomalainen Helsingin ruotsalaisen kauppakorkeakoulun professori.

Nordström pääsi ylioppilaaksi 1910 ja valmistui filosofian kandidaatiksi 1914 sekä filosofian lisensiaatiksi ja tohtoriksi 1922. Nordström teki opintomatkan Leipzigiin 1922.

Nordström hoiti aluksi assistentin virkoja ja oli Turengin kemiallisen tehtaan teknillisenä johtajana 1916–1917. Hän oli korkeamman ruotsalaisen kauppaopiston kemian ja tavaraopin opettajana 1916–1921 ja Helsingin ruotsalaisen kauppakorkeakoulun kemian ja tavaraopin vanhempana opettajana 1921–1934 sekä kemian ja tavaraopin professorina vuodesta 1934. Nordström oli myös kauppakorkeakoulun vararehtorina 1927–1939.

Nordström oli lisäksi Nya svenska samskolanin ja Nya svenska läroverketin opettajana 1923–1925 ja Suomen osuuskauppakoulun opettajana 1921–1945. Ruotsalaisen kauppakorkeakoulun ylioppilaskunnan inspehtorina hän oli 1926–1930, Helsingin eteläisen ruotsalaisen seurakunnan kirkkoneuvoston jäsenenä vuodesta 1928 ja kirkkovaltuuston jäsenenä 1931–1950.

Artur Nordström oli naimisissa vuodesta 1917 Thyra Vasa Johanna Sandströmin kanssa.

## Julkaisuja
Nimellä *A. M. Nordström*:
* *Några homologer till kamfen och deras omlagring*, Helsingin yliopiston väitöskirja. Tekijä, Helsingfors 1921
* *Analytiska reaktionsformler och deras tillämpning på den kvalitativa kemiska analysen*.  Svenska handelshögskolan, Helsingfors 1944
* *Laboratorionsövningar*. Svenska handelshögskolan, Helsingfors 1947
* *Organisk varukunskap. 1*. Svenska handelshögskolan, Helsingfors 1947
* *Organisk varukunskap. 2*. Svenska handelshögskolan, Helsingfors 1947

## Lähteet
Dansk Melodi Grand Prix 2010

**Dansk Melodi Grand Prix 2010** oli Tanskassa järjestetty laulukilpailu, jossa valittiin Tanskan edustaja Eurovision laulukilpailuun 2010. Kilpailu pidettiin avoimena sävellyskilpailuna, johon lähetettiin 562 kappaletta. Ehdotuksista valittiin kymmenen finalistia.

Finaali pidettiin 6. helmikuuta Gigantium-areenalla Aalborgissa. Voittaja valittiin kolmikierroksisessa äänestyksessä. Ensimmäisellä kierroksella asiantuntijaraati ja katsojat tekstiviestiäänestyksellä valitsivat yhdessä neljä kappaletta toiselle kierrokselle. Toiselle kierrokselle päässeet jaettiin kahteen pariin, joista kummastakin äänestettiin tekstiviestiäänestyksellä toinen superfinaaliin. Superfinaalissa voittaja valittiin tekstiviestiäänestyksellä. Kilpailun voitti duo Chanée & N'evergreen kappaleella "In a Moment Like This". Finaalia seurasi 1&nbsp;864&nbsp;000 katsojaa.

## Tulos
### Ensimmäinen kierros

### Toinen kierros

### Superfinaali

## Lähteet
*
*http://natfinals.50webs.com/10s_20s/Denmark2010.html

### Viitteet
Pateniemen rauhanyhdistys

**Pateniemen rauhanyhdistys** on Oulun Pateniemessä sijaitseva rukoushuone ja toimintatalo. Se edustaa vanhoillislestadiolaista herätysliikettä, jonka kattojärjestö on Suomen Rauhanyhdistysten Keskusyhdistys.
Pateniemen rauhanyhdistyksen tärkeä toimintamuoto on seurat, joissa pidetään Raamatun teksteihin pohjautuvia seurapuheita.

## Historia
Lestadiolaisten toiminta Pateniemessä alkoi vuonna 1873, jolloin Pateniemeen perustettiin saha. Lestadiolaiset järjestivät seuroja ja halusivat perustaa yhdistyksen tätä varten. Rauhanyhdistys perustettin toukokuussa 1934. Rauhanyhdistys sai tontin ja rakennustarvikkeet Pateniemen sahalta. Uusi toimitalo vihittiin marraskuussa 1938. Toimitaloa laajennettiin vuonna 1976, jolloin aloitettiin myös raamattuluokkatoiminta. 1990-luvulla yhdistys kasvoi aktiivisesti ja rauhanyhdistys päätti rakentaa uuden toimitalon. Uuden toimitalon avajaisjuhla pidettiin syyskuussa 1998.

## Katso myös
* Uskonto Oulussa
* Vanhoillislestadiolaisuus
* Suomen Rauhanyhdistysten Keskusyhdistys

## Lähteet
Kinsella

**Kinsella** on muun muassa seuraavien henkilöiden sukunimi:

* Alice Kinsella (s. 2001), brittiläinen telinevoimistelija
* Eamonn Kinsella (1932–1991), irlantilainen pika-aitajuoksija
* John Kinsella (1932–2021), irlantilainen säveltäjä
* Mark Kinsella (s. 1972), irlantilainen jalkapalloilija
* Sophie Kinsella (1969–2025), englantilainen kirjailija
* Thomas Kinsella (1928–2021), irlantilainen runoilija ja kääntäjä.
Espen Egil Hansen

**Espen Egil Hansen** (s. 16. lokakuuta 1965 Grimstad) on norjalainen toimittaja. Hän oli *[[Aftenposten]]in* päätoimittaja vuosina 2013–2020. Hansen aloitti uransa valokuvaajana *[[Verdens Gang]]* -lehdessä vuonna 1991.
## Lähteet

## Aiheesta muualla
Espen (nimi)

**Espen** on Norjassa yleinen miehen etunimi. Se on muunnelma tanskalaisesta etunimestä Esben, jossa "es" viittaa aasajumaliin ja "ben" tarkoittaa karhua. Nimen sai vuosina 1900–2017 noin 14&nbsp;500 norjalaista, ja sen nimipäivää vietetään maassa 10. toukokuuta samana päivänä kuin Asbjørnin ja Asbjørgin kanssa.

## Tunnettuja Espen-nimisiä
* Espen Andersen (s. 1961), yhdistetyn hiihtäjä
* Espen Andersen (s. 1993), yhdistetyn hiihtäjä
* Espen Baardsen (s. 1977), jalkapalloilija
* Espen Bjervig (s. 1972), maastohiihtäjä
* Espen Bjørnstad (s. 1993), yhdistetyn hiihtäjä
* Espen Bredesen (s. 1968), mäkihyppääjä
* Espen Barth Eide (s. 1964), poliitikko
* Espen Udjus Frorud (s. 1991), maastohiihtäjä
* Espen Egil Hansen (s. 1965), toimittaja
* Espen Aarnes Hvammen (s. 1988), pikaluistelija
* Espen Knutsen (s. 1972), jääkiekkoilija
* Espen Lind (s. 1971), muusikko
* Espen Lysdahl (s. 1990), alppihiihtäjä
* Espen Rian (s. 1981), yhdistetyn hiihtäjä
* Espen Sandberg (s. 1971), elokuvaohjaaja

* Carl Espen Thorbjørnsen (eli *Carl Espen*, s. 1982), laulaja
* Trond Espen Seim (s. 1971), näyttelijä

## Lähteet
Hans Mosesson

**Hans Kristoffer Mosesson** (1. elokuuta 1944 Tukholma – 25. lokakuuta 2023 Göteborg) oli ruotsalainen näyttelijä. Hän oli jäsenenä Nationalteatern-ryhmässä vuosina 1970–1985. Erityisesti hänet tunnettiin ICA-kauppaketjun mainoksista, joissa hän näytteli yli kymmenen vuoden ajan Stig-nimistä myymäläpäällikköä.
## Lähteet

## Aiheesta muualla
Yrjö Antinpoika Lyttraeus

**Yrjö Antinpoika (Göran Andersson) Lyttraeus**, entinen *Lytter* (noin 1582 – 1633 Tukholma) oli suomalainen kauppias, laivanomistaja, valtiopäivämies ja Oulun pormestari.

Lyttraeus, joka oli Oulussa 1600-luvulla vaikuttaneen Lytter-Lythraeus-suvun kantaisä, muutti Ouluun jo niihin aikoihin kun kaupunki perustettiin 1605 tai pian sen jälkeen. Hän asui mahdollisesti Tukholmassa ennen Ouluun tuloaan, mutta ainakin vuonna 1613 hän asui jo Oulussa. Lyttraeus polveutui mahdollisesti Lytting-, Lytt(h)en- ja Lyttare-nimiä käyttäneestä suvusta, jonka edustajia asui 1500-luvulla Tukholmassa ja Kruunupyyssä. 

Lyttraeus toimi kauppiaana ja laivanomistajana Oulussa. Hän oli Oulun pormestarina 1619–1632 ja hän edusti Oulua Tukholman valtiopäivillä 1629. Oululaiset maksoivat Lyttraeukselle korvausta kun hänen laivansa otettiin sotilaiden kuljetukseen Stralsundiin 30-vuotiseen sotaan vuonna 1629. Lyttraeus vuokrasi yhdessä Henrik Olssonin ja raatimies Hans Jönssonin kanssa Oulun pikkutullin vuosina 1622–1629. Lyttraeus vuokrasi myös Pyhäjoella sijainneen myllynpaikan ja osti Kempeleestä niityn, joka hänen kuoltuaan siirtyi hänen poikansa Anders Jöraninpoika Lythraeuksen omistukseen.

Lyttraeus sai pyynnöstään todistuksen pormestarin viran hyvästä hoidosta vuonna 1629 mutta vuonna 1633 hän sai sakkoa 40 markkaa liian hienosta takista ja tyttären helminauhasta, sakon syynä oli se että Ruotsin valtio pyrki siinä vaiheessa hillitsemään ulkomaisten tuotteiden tuontia maahan.

Lyttraeus kuoli Tukholmassa vuonna 1633 ja hänet haudattiin Tukholman Suurkirkkoon.

Lyttraeus jäi leskeksi ensimmäisestä avioliitostaan ja hän meni toisen kerran naimisiin noin 1618 Brita Mattsdotter Granbergin (1575–1662) kanssa, joka oli vuonna 1616 kuolleen oululaisen porvarin Lauri Paavonpoika Katajan leski. Lyttraeuksen lapsia hänen toisesta avioliitostaan olivat:
*Anders (Antti) Jöraninpoika Lythraeus (1615–ennen vuotta 1678), opiskeli lakitiedettä Uppsalan yliopistossa ja oli Uudenkaarlepyyn pormestarina, lainlukijana Käkisalmen läänissä 1643–1653, Oulun pormestarina 1662–1676 sekä Oulun edustajana Tukholman valtiopäivillä 1664, 1668 ja 1672. Jouduttuaan erotetuksi Oulun pormestarin virasta toimi myöhemmin pormestarina Nevanlinnassa ja lainlukijana Käkisalmen läänissä.
*Uudenkaarlepyyn triviaalikoulun rehtori Jakob Lythraeus (noin 1620–1655)
*Margareta Lythraeus o.s. Lytter (noin 1620–vuoden 1670 jälkeen), oli naimisissa Vöyrin kirkkoherran Martin Mathiaksenpoika Gammalin (1608–1668) kanssa.
*Jöran Lyttraeus, oli Pohjois-Pohjanmaan kihlakunnan voutina 1653 ja asui Kokkolassa 1660 

## Lähteet
Reidar T. Larsen

**Reidar Toralf Larsen** (8. lokakuuta 1923 Lillehammer – 16. helmikuuta 2012) oli norjalainen poliitikko ja Norjan kommunistisen puolueen puheenjohtaja vuosina 1965–1975. Hän edusti puheenjohtajana keskitien linjaa ja otti etäisyyttä Neuvostoliittoon sekä Itä-Saksaan. Larsen myös vastusti lähentymistä työväenpuolueen kanssa ja kannatti sen sijaan työväenpuolueesta vasemmalla sijaitsevien pienpuolueiden yhtenäisyyttä. Vuonna 1975 hän siirtyi vastaperustettuun sosialistiseen vasemmistopuolueeseen ja erosi kommunistisesta puolueesta, joka oli jättäytynyt sosialistisen vasemmistopuolueen ulkopuolelle. Larsen erosi sosialistisesta vasemmistopuolueesta 1999 vastalauseena sille, että puolue tuki Naton pommituksia Jugoslaviassa.
## Lähteet
Jaakko Nuutinen

**Jaakko Juhani Nuutinen** (23. marraskuuta 1924 Nurmes – 3. tammikuuta 2015 Hämeenlinna) oli suomalainen yritysjohtaja ja osuustoimintaliikkeen vaikuttaja, joka sai kauppaneuvoksen arvonimen.

Nuutisen vanhemmat olivat konttorinjohtaja Juho Nuutinen ja Hilja Kärki. Hän avioitui 1947 Katri Marjatta Naaralaisen kanssa. Nuutinen tuli ylioppilaaksi Nurmeksen yhteislyseosta 1945 ja opiskeli Helsingin yliopiston valtiotieteellisessä ja lainopillisessa tiedekunnissa 1945–1947. Ylioppilasmerkonomiksi hän valmistui Suomen Liikemiesten Kauppaopistosta 1949 ja suoritti HTM-tutkinnon 1959. Nuutinen oli Jukolan Osuuskaupan kesäapulainen 1936–1943 ja Pohjoismaiden Yhdyspankin pankkivirkailija 1946–1948. SOK:lla hän oli varastotehtävissä 1949, tarkastusosastolla 1949–1951, Rovaniemen konttorin luottotarkastaja 1951–1958 ja Tampereen konttorin luottotarkastaja 1958–1964. Osuusliike Maakunnan toimitusjohtaja Kajaanissa Nuutinen oli 1964–1967 ja sitten Etelä-Hämeen Osuuskaupan toimitusjohtaja Hämeenlinnassa. Nuutisella oli työuransa aikana myös useita asiantuntija- ja luottamustehtäviä. Kauppaneuvoksen arvonimen hän sai 1982.

Nuutinen kuoli vuonna 2015 ja hänet on haudattu Hämeenlinnassa Vuorentaan hautausmaalle.

## Lähteet
Reidar

**Reidar** on pohjoismainen miehen etunimi. Sen alkuosan arvellaan olevan muinaispohjoismainen sana "hreiðr", joka tarkoittaa pesää tai kotia. Norjassa nimen sai noin 16&nbsp;500 henkilöä vuosina 1900–2017 ja sen nimipäivää vietetään maassa 28. heinäkuuta. Ruotsissa Reidarin nimipäivä on 9. toukokuuta.

## Tunnettuja Reidar-nimisiä
* Reidar Andersen (1911–1991), norjalainen mäkihyppääjä
* Reidar Aulie (1904–1977), norjalainen taidemaalari
* Reidar Carlsen (1908–1987), norjalainen poliitikko
* Reidar Ekner (1929–2014), ruotsalainen kirjailija
* Reidar Hedman (1896–1961), suomalainen kansallissosialisti
* Reidar Horghagen (eli *Horgh*, s. 1971), norjalainen rumpali
* Reidar Jönsson (s. 1944), ruotsalainen kirjailija
* Reidar Kvammen (1914–1998), norjalainen jalkapalloilija
* Reidar T. Larsen (1923–2012), norjalainen poliitikko
* Reidar Liaklev (1917–2006), norjalainen pikaluistelija
* Reidar Nyborg (1923–1990), norjalainen maastohiihtäjä
* Reidar Palmgren (s. 1966), suomalainen kirjailija ja näyttelijä
* Reidar Sandal (s. 1949), norjalainen poliitikko
* Reidar Suomenrinne (1931–1974), saamelaispoliitikko
* Reidar Särestöniemi (1925–1981), suomalainen kuvataiteilija
* Reidar Sørensen (s. 1956), norjalainen näyttelijä
* Reidar Tønsberg (1893–1956), norjalainen voimistelija
* Reidar Wasenius (s. 1967), suomalainen toimittaja ja ääninäyttelijää
* Reidar Ødegaard (1901–1972), norjalainen maastohiihtäjä

## Lähteet